HU Az Európai Unió Hivatalos Lapja C 180/2

Értesítés a Kínai Népköztársaságból származó egyes magnéziatéglák behozatalára alkalmazandó dömpingellenes eljárás kezdeményezéséről

(2004/C 180/02)

A Bizottsághoz panasz érkezett a Tanács 384/96/EK rendeletének (1) (az alaprendelet) 5. cikke alapján, mely szerint bizonyos, a Kínai Népköztársaságból (az érintett ország) származó magnéziatéglák importja dömping jellegű, következésképpen jelentős kárt okoz a közösségi ágazatnak.

1. Panasz

A panaszt 2004. június 7-én a European Refractories Producers Federation (P.R.E. = Tűzálló Anyagokat Termelők Európai Szövetsége) (a „panasztevő”) nyújtotta be az egyes magnéziatéglák teljes közösségi termelésének többségét – ebben az esetben több mint 50 %-át – képviselő termelők részéről.

2. A termék

Az állítás szerinti dömpingtermék kémiailag kötött, ki nem égetett magnéziatégla, amelynek magnéziakomponense legalább 80 % MgO-tartalmú, tekintet nélkül arra, hogy tartalmaz-e magnezitet, és a Kínai Népköztársaságból (az „érintett ország”) származik, bejelentése pedig általában a 6815 91 00, illetve a 6815 99 10 KN-kóddal történik. Ezek a KN-kódok csupán tájékoztató jellegűek.

3. Az állítólagos dömping

Az alaprendelet 2. cikke (7) bekezdésében szereplő rendelkezések figyelembevételével a panasztevő normálértéket határozott meg a Kínai Népköztársaság számára egy piacgazdasággal rendelkező országban érvényes ár alapján, amely a jelen értesítés 5.1. bekezdésének d) pontjában kerül említésre. A dömping tényállítása az ily módon kiszámított normálértéknek az érintett terméknek a Közösségbe irányuló exportértékesítése során felszámított exportáraival való összehasonlításán alapszik.

A fentiek alapján kiszámított dömpingkülönbözet jelentős.

4. Károkozás vélelmezése

A panasztevő bizonyítékokat mutatott fel arra nézve, hogy az érintett terméknek a Kínai Népköztársaságból eredő importja összességében véve növekedett, mind abszolút értelemben, mind a piaci részesedés tekintetében.

A tényállítás szerint az importált érintett termék mennyisége és árai – egyéb következmények mellett – negatív hatást gyakoroltak a közösségi ágazat által értékesített mennyiségekre és az általa felszámított árakra, aminek következményeképpen lényeges mértékben hátrányosan befolyásolták a közösségi ágazat átfogó teljesítményét, pénzügyi helyzetét és alkalmazási feltételeit.

5. Eljárás

A Tanácsadó Bizottsággal folytatott konzultációt követően úgy határoztak, hogy a panaszt a közösségi ágazat nevében vagy képviseletében nyújtották be, és hogy elégséges bizonyíték áll rendelkezésre ahhoz, hogy indokolja az eljárás kezdeményezését, tehát a Bizottság ezúton vizsgálatot kezdeményez az alaprendelet 5. cikke alapján.

5.1. A dömpinget és a károkozást megállapító eljárás

A vizsgálat során megállapítják, hogy a Kínai Népköztársaságból származó érintett terméket dömpingelik-e, és hogy ez a dömping okoz-e kárt.

a) Mintavétel

A jelen folyamatban részt vevő felek láthatólag nagy számára való tekintettel előfordulhat, hogy a Bizottság mintavételezés alkalmazásáról dönt az alaprendelet 17. cikkének megfelelően.

(i) Mintavétel a Kínai Népköztársaság exportőrei/gyártói esetében

Annak érdekében, hogy a Bizottság eldönthesse, hogy a mintavételezés szükséges-e, és ha igen, mintát válasszon ki, minden exportőrt/gyártót, illetve a nevükben eljáró képviselőket ezúton felkéri, hogy fedjék fel kilétüket oly módon, hogy kapcsolatba lépnek a Bizottsággal, és megadják az alábbi információkat vállalatukkal vagy vállalataikkal kapcsolatban a 6. bekezdés b) pontjának (i) alpontjában foglalt határidőn belül, a jelen értesítés 7. bekezdésében megjelölt formátumban:

— név, cím, e-mail cím, telefonszám és faxszám és/vagy telexszám, illetve kapcsolattartó személy,

— a 2003. április 1-je és 2004. március 31-e közötti időszak folyamán a Közösség részére exportként értékesített érintett termék mennyisége tonnában és helyi pénznemben számított árbevétele,

— a 2003. április 1-je és 2004. március 31-e közötti időszak folyamán az érintett termék hazai piaci értékesítési volumene tonnában és helyi pénznemben számított árbevétele,

— hogy a vállalat(ok) szándékozik-e (szándékoznak-e) egyéni különbözetet (2) igényelni (egyéni különbözetet csak gyártók igényelhetnek),

— az érintett termék gyártására vonatkozóan a vállalat(ok) pontos tevékenysége,

— az érintett termék gyártásában és/vagy (export és/vagy hazai) értékesítésében részt vevő minden kapcsolódó vállalat (3) neve és pontos tevékenysége,

— minden egyéb lényeges információ, amely segítheti a Bizottságot a minta kiválasztásában,

— nyilatkozat arról, hogy a vállalat(ok) vállalja-e (vállalják-e) a mintába való bevonását (bevonásukat), ami egy kérdőívre történő válaszadást feltételez, továbbá válaszaik helyszíni ellenőrzésének elfogadását.

A Bizottság továbbá – annak érdekében, hogy megszerezze az exportőrök/gyártók mintájának kiválasztásához szükségesnek tartott információkat – kapcsolatba lép az exportáló ország hatóságaival és az exportőrök/gyártók minden ismert szövetségével.

(ii) A minta végleges kiválasztása

A minta kiválasztásával kapcsolatos információkat benyújtani kívánó érdekelt feleknek a jelen értesítés 6. bekezdése b) pontjának (ii) alpontjában foglalt határidőn belül kell megtenniük ezt.

A Bizottság a mintát véglegesen akkor kívánja kiválasztani, miután minden olyan érintett féllel konzultációt folytatott, amely kifejezte hajlandóságát a mintába történő bevonásra.

A mintába bevont vállalatoknak kérdőívre kell válaszolniuk a jelen értesítés 6. bekezdése b) pontjának (iii) alpontjában foglalt határidőn belül, és kötelesek együttműködni a vizsgálat keretein belül.

Nem elégséges együttműködés esetén a Bizottság – az alaprendelet 17. cikke (4) bekezdésében és 18. cikkében foglaltaknak megfelelően – a rendelkezésre álló tények alapján alkothat véleményt.

b) Kérdőívek

A Bizottság – annak érdekében, hogy megszerezze a vizsgálathoz szükségesnek tartott információkat – kérdőíveket küld a közösségi ágazat képviselőinek, továbbá a Közösségben működő gyártók minden szövetségének, a mintavételezésbe bevont exportőröknek/gyártóknak a Kínai Népköztársaságban, az exportőrök/gyártók minden szövetségének, az importőröknek, a panaszban megnevezett minden importőri szövetségnek, valamint az érintett exportáló ország hatóságainak.

A Kínai Népköztársaság azon exportőrei/gyártói, akik egyéni különbözetet igényelnek az alaprendelet 17. cikke (3) bekezdésében és 9. cikke (6) bekezdésében foglaltak alkalmazására való tekintettel, kötelesek benyújtani a kitöltött kérdőívet a jelen értesítés 6. bekezdése a) pontjának (ii) alpontjában foglalt határidőn belül. Ezért a jelen értesítés 6. bekezdése a) pontjának (i) alpontjában foglalt határidőn belül kérdőívet kell igényelniük. A fenti feleknek azonban tudomásul kell venniük, hogy amennyiben mintavételezést alkalmaznak az exportőrökre/gyártókra nézve, a Bizottság mindazonáltal úgy dönthet, hogy nem számít egyéni különbözetet a részükre, ha az exportőrök/gyártók száma olyan magas, hogy az egyenkénti vizsgálat túlzottan nagy terhet jelentene és megakadályozná a vizsgálat megfelelő időben történő lezárását.

c) Információgyűjtés és meghallgatások megtartása

Minden érdekelt felet ezúton felkérünk, hogy ismertessék nézeteiket, nyújtsanak be a kérdőíven adott válaszokon kívül további információkat, illetve az azokat alátámasztó bizonyítékokat. A fenti információknak, illetve alátámasztó bizonyítékoknak a jelen értesítés 6. bekezdése a) pontjának (ii) alpontjában foglalt határidőn belül meg kell érkezniük a Bizottsághoz.

A Bizottság továbbá meghallgatást biztosíthat az érdekelt felek részére, amennyiben azok kérelmezik ezt, és különös okokat sorolnak fel a meghallgatás szükségességének indoklására. A fenti kérelem a jelen értesítés 6. bekezdése a) pontjának (iii) alpontjában foglalt határidőn belül nyújtandó be.

d) A piacgazdasággal rendelkező ország kiválasztása

Az alaprendelet 2. cikke (7) bekezdésének a) pontjában foglaltaknak megfelelően Törökország kerül kiválasztásra, mint a Kínai Népköztársaság vonatkozásában meghatározandó normálérték kiszámításához megfelelő, piacgazdasággal rendelkező ország. Az érintett feleket ezúton kérjük fel, hogy tegyék meg észrevételeiket e választással kapcsolatban a jelen értesítés 6. bekezdése c) pontjában foglalt konkrét határidőn belül.

e) Piacgazdasági státus

A Kínai Népköztársaság azon exportőrei/gyártói esetében, akik azt állítják – és arra elégséges bizonyítékkal is szolgálnak –, hogy piacgazdasági feltételek mellett működnek, vagyis hogy megfelelnek az alaprendelet 2. cikke (7) bekezdésének c) pontjában foglalt kritériumoknak, a normálértéket az alaprendelet 2. cikke (7) bekezdésének b) pontjában foglaltaknak megfelelően határozzák meg. A megfelelően megalapozott igényeket benyújtani szándékozó exportőröknek/gyártóknak a jelen értesítés 6. bekezdése d) pontjában foglalt határidőn belül kell megtenniük ezt. A Bizottság igénybejelentő űrlapokat küld a panaszban megnevezett összes kínai népköztársaságbeli exportőr/gyártó részére, a panaszban megnevezett minden exportőri/gyártói szövetség részére, valamint a Kínai Népköztársaság hatóságai részére.

5.2. Eljárás a közösségi érdek felmérésére

Az alaprendelet 21. cikkében foglaltaknak megfelelően és amennyiben a dömpingre és az ezáltal okozott károkra vonatkozó tényállások megalapozottnak bizonyulnak, döntésre kerül sor azzal kapcsolatban, hogy a dömpingellenes intézkedések meghozatala nem a Közösség érdekei ellen való. Ezen okból a közösségi ágazat, az importőrök, azok képviseleti szervei, a képviselő felhasználók és a képviselő fogyasztói szövetségek – amennyiben bizonyítják, hogy objektív kapcsolat áll fenn tevékenységük és az érintett termék között – a jelen értesítés 6. bekezdése a) pontjának (ii) alpontjában foglalt általános határidőkön belül bemutatkozhatnak és információkat szolgáltathatnak a Bizottság részére. Az előző mondatban foglaltaknak megfelelően eljáró felek meghallgatást kérhetnek – amennyiben különös okokat sorolnak fel a meghallgatás szükségességének indoklására – a jelen értesítés 6. bekezdése a) pontjának (iii) alpontjában foglalt határidőn belül. Megjegyzendő, hogy az alaprendelet 21. cikkének alapján benyújtott információkat kizárólag akkor veszik figyelembe, ha a benyújtás idejekor tényszerű bizonyítékokkal támasztják alá azokat.

6. Határidők

a) Általános határidők

(i) A felek számára a kérdőív vagy egyéb igénybejelentő űrlapok igénylésére

Minden érdekelt fél a lehető legkorábban, ám legkésőbb a jelen értesítésnek az Európai Közösségek Hivatalos Lapjában történő közzétételétől számított 15 napon belül kérjen kérdőívet vagy egyéb igénybejelentő űrlapot.

(ii) A felek bemutatkozásához, a kérdőíves válaszok és egyéb információk benyújtásához

Ellenkező rendelkezés hiányában minden érdekelt félnek – ahhoz, hogy tényállításait figyelembe vegyék a vizsgálat során – a jelen értesítésnek az Európai Közösségek Hivatalos Lapjában történő közzétételétől számított 40 napon belül be kell mutatkoznia a Bizottsággal történő kapcsolatfelvétel útján, elő kell adnia véleményét, és be kell nyújtania a kérdőívre adott válaszait, illetve minden egyéb információt (ideértve az egyéni bánásmódra vonatkozó megalapozott igényeket is az alaprendelet 9. cikkének (5) bekezdése alapján). Felhívjuk a figyelmet, hogy az alaprendeletben foglalt eljárásbeli jogok többségének gyakorlása annak függvénye, hogy az adott fél bemutatkozik-e a fent említett időszakon belül.

A mintához kiválasztott vállalatok a jelen értesítés 6. bekezdése b) pontjának (iii) alpontjában foglalt határidőn belül kötelesek benyújtani a kérdőívre adott válaszaikat.

(iii) Meghallgatások

Minden érdekelt fél ugyanezen a 40 napos határidőn belül kérheti a bizottsági meghallgatást.

b) A mintavételre vonatkozó konkrét határidő

(i) Az 5.1. bekezdés a) pontjának (i) alpontjában meghatározott információknak a jelen értesítésnek az Európai Közösségek Hivatalos Lapjában történő közzétételétől számított 15 napon belül be kell érkezniük a Bizottsághoz, amennyiben a Bizottság konzultálni kíván azokkal az érintett felekkel, akik kifejezték hajlandóságukat a végleges mintában való részvételre a jelen értesítésnek az Európai Közösségek Hivatalos Lapjában történő közzétételétől számított 21 napon belül.

(ii) Minden egyéb, az 5.1. bekezdés a) pontjának (ii) alpontjában hivatkozott, a minta kiválasztása szempontjából lényeges információnak a jelen értesítésnek az Európai Közösségek Hivatalos Lapjában történő közzétételétől számított 21 napon belül be kell érkeznie a Bizottsághoz.

(iii) A mintavételben részt vevő feleknek a kérdőívre adott válaszainak a mintába történő bevonásukra vonatkozó értesítéstől számított 37 napon belül be kell érkezniük a Bizottsághoz.

c) A piacgazdasággal rendelkező ország kiválasztására vonatkozó konkrét határidő

A vizsgálatban érintett felek észrevételt tehetnek Törökország megfelelőségét illetően, amely – a jelen értesítés 5.1. bekezdésének d) pontjában foglaltak szerint – kiválasztásra kerül, mint a Kínai Népköztársaság vonatkozásában meghatározandó normálérték kiszámításához megfelelő, piacgazdasággal rendelkező ország. A fenti észrevételeknek a jelen értesítésnek az Európai Közösségek Hivatalos Lapjában történő közzétételétől számított 10 napon belül be kell érkezniük a Bizottsághoz.

d) A piacgazdasági státus igénylésére benyújtandó kérelmekre vonatkozó konkrét határidő

A piacgazdasági státus igénylésére irányuló, megfelelően megalapozott kérelmeknek – a jelen értesítés 5.1. bekezdése e) pontjában foglaltak szerint – a jelen értesítésnek az Európai Közösségek Hivatalos Lapjában történő közzétételétől számított 15 napon belül be kell érkezniük a Bizottsághoz.

7. Írásbeli beadványok, kérdőívre adott válaszok és levelezés

Az érintett felek által benyújtott anyagok, illetve kérelmek írásban adandók be (nem elektronikus formában – ha eltérő rendelkezés nem történik –, és szerepeltetni kell rajtuk az érdekelt fél nevét, címét, e-mail címét, telefon- és faxszámát, illetve telexszámát). Minden írásban benyújtott anyagra – ideértve a jelen értesítésben kért információkat is –, a kérdőívre adott válaszokra és az érintett felek által küldött bizalmas levelezésre „Korlátozott” (4) megjelölés kerül, és az alaprendelet 19. cikke (2) bekezdésének megfelelően nem bizalmas jellegű változat kíséri, amelynek megjelölése „Az érintett felek általi megtekintésre”.

A Bizottság levelezési címe:

European Commission Directorate General for Trade Directorate B Office: J-79 5/16 B-1049 Brussels Fax (+32 2) 295 65 05 Telex COMEU B 21877

8. Az együttműködés hiánya

Amennyiben bármelyik érdekelt fél nem hajlandó a kapcsolatfelvételre vagy nem adja meg a szükséges információkat a megadott határidőkön belül, illetve jelentős mértékben akadályozza a vizsgálatot, az átmeneti vagy a végső – akár pozitív, akár negatív – eredményeket az alaprendelet 18. cikke alapján a rendelkezésre álló tények alapján lehet meghatározni.

Amennyiben arra derül fény, hogy bármely érdekelt fél hamis vagy félrevezető információkat bocsátott rendelkezésre, ezen információkat figyelmen kívül hagyják, és a rendelkezésre álló tényeket használják fel. Amennyiben valamely érdekelt fél nem, vagy csak részlegesen hajlandó együttműködni, és ezért a vizsgálat eredményét – az alaprendelet 18. cikkében foglaltaknak megfelelően – a rendelkezésre álló tényekre alapítják, előfordulhat, hogy az eredmény kedvezőtlenebb lesz az adott fél számára, mint abban az esetben, ha az együttműködött volna.

9. A vizsgálat ütemterve

Az alaprendelet 6. cikke (9) bekezdésében foglaltaknak megfelelően a vizsgálat a jelen értesítésnek az Európai Közösségek Hivatalos Lapjában történő közzétételétől számított 15 hónapon belül befejeződik. Az alaprendelet 7. cikke (1) bekezdésében foglaltaknak megfelelően átmeneti intézkedések foganatosíthatók a jelen értesítésnek az Európai Közösségek Hivatalos Lapjában történő közzétételétől számított 9 hónapon belül.

(1) HL L 56., 1996.3.6., 1. o. A legutóbb a 461/2004/EK tanácsi rendelettel (HL L 77., 2004.3.13., 12. o.) módosított rendelet.

(2) Egyéni különbözet kérhető az alaprendelet 17. cikkének (3) bekezdése alapján a mintában nem szereplő vállalatok esetében; az alaprendelet 9. cikkének (5) bekezdése alapján a nem piacgazdasággal rendelkező országok egyéni elbírálása esetében; továbbá az alaprendelet 2. cikke (7) bekezdésének b) pontja alapján a piacgazdasági státust kérelmező vállalatok esetében. Megjegyzendő, hogy az egyéni elbírálásra irányuló kérelmekhez az alaprendelet 9. cikkének (5) bekezdése alapján benyújtott kérelem szükséges, továbbá hogy a piacgazdasági státusra irányuló kérelmek esetében az alaprendelet 2. cikke (7) bekezdésének b) pontja alapján benyújtott kérelem szükséges.

(3) A kapcsolódó vállalatok jelentésével kapcsolatban útmutatás található a Bizottság 2454/93/EGK, a közösségi vámkód alkalmazására vonatkozó rendeletének (HL L 253., 1993.10.11., 1. o.) 143. cikkében.

(4) Ez azt jelenti, hogy a dokumentum kizárólag belső használatra szolgál. Védettnek minősül az Európai Parlament és a Tanács 1049/2001/EK rendeletének (HL L 145., 2001.5.31., 43. o.) 4. cikke alapján. Bizalmas iratnak minősül a Tanács 384/96/EK rendeletének (HL L 56., 1996.3.6., 1. o.) 19. cikke, valamint a Kereskedelmi Világszervezetnek a GATT 1994 VI. cikkének alkalmazására vonatkozó megállapodásának (dömpingellenes megállapodás) 6. cikke alapján.